परमात्मा दा कोई सरूप नेईं ऐ, कोई आकार नेईं ऐ। ओ परम तत्व गै परमात्मा ऐ। उसी कुसै रूप अकार च ब’न्नना साढ़ी मजबूरी ऐ। उसी याद करने करी अस अपनी मानता गी याद करने आं। ए मानता अपनी शरधा, अपने प्रेम च होंदी ऐ लैला-मजनू नै अपने प्रेमी दे सिवा कुसै गी याद नेईं कीता ओ बी अमर होई गेदे न। जिसलै कोई अपने आप गी पर च खोही दिंदा ऐ तां उसी गै प्रेम दी अनुभूति होंदी ऐ। प्रेम च गै आस्तिकता ऐ। ए बड़ी परानी उक्ती ऐ जे ईश्वर सत्य ऐ पर गांधी जी ने गलाया हा जे सच्च ईश्वर ऐ। इस गल्ला गी भामें कोई समझी सकेआ जां नेईं पर अपनाया इसी सारें ते अजादी दी लड़ाई च हिस्सा लैता हा। सत्य मूर्तोमान नेईं ऐं। ओदी आरती उंआं नेईं तुआरी जाई सकदी जियां मूर्ती दी। इस चाल्ली जोकी पूजा मंदर च कीती जंदी ऐ ओ सच्च दी नेईं कीती जाई सकदी ते ओदे कन्ने ओ संतोश बी नेईं होंदा जेका मूर्ती पूजा कन्नै होंदा ऐ। एदे च गैह्री लगन दी लोड़ होंदी ऐ। मूर्तीमान ईश्वर सारे संसार च फैली जंदा ऐ पर सच्च साढ़े बौद्धक स्तर पर निर्भर करदा ऐ। साढ़ा बौद्धक स्तर बिगड़े दा ऐ। बौखलाए दा ऐ, तां गै साढ़े च चेतना दी कमी ऐ।